Kuriak, Milan, poslanec NR SR (2023-02-03):
Ďakujem za slovo, pán predsedajúci. Tento návrh zákona o voľných nedeliach nie je len o predkladateľoch tohto návrhu zákona, ale o väčšine poslancov tohto pléna a o takmer 90 % ľuďoch na Slovensku, ktorí si prajú, aby ostali obchody v nedeľu zatvorené. Za voľné nedele sú aj mnohí obchodníci, podnikatelia a zamestnávatelia. Takže tento, tento problém a otázka voľných nedieľ sa dotýka naozaj drvivej väčšiny občanov Slovenska. Rozvinula sa tu veľká diskusia o tejto téme, čomu som aj, aj rád, ale myslím si, že ani to nebolo potrebné. Takže ako som spomenul, nie je to problém voľných nedieľ, nie je to len o predkladateľoch, nie je to len o pani Záborskej, Drábikovej, Andrejuvovej, Hatrákovej, Vašečkovi, Marcinčinovi, Szőllősovi, Vetrákovi, Kremskému, Mihalikovi, Šefčíkovi, Kuriakovi, Čepčekovi, Lukáčovi, Nemcovi, Libovi, Vonsovi, ale aj o ďalších poslancoch, ako som spomenul, tohto pléna. Aj v Biblii je, už po tisícročia je jedným zo základných pilierov deň sviatočného odpočinku, prikázaný sviatok a sviatočný deň si máme ctiť nielen kresťania. Aj komunisti nám potvrdili za čias socializmu, že aj oni, ktorí, ktorí bránili viere, ktorí neuznávali Božie slovo, Bibliu, ale dokonca ešte aj komunisti dokázali byť zástancovia jedného dňa odpočinku, sviatočného dňa. Čudujem sa, že v dnešnej dobe opäť práve, nerád často spomínam progresívnych liberálov, ale práve táto, táto skupina má najväčší problém ešte aj, aj s voľnou nedeľou, čo naozaj, ako som spomenul, ani komunisti nemali problém, takže je to zvláštne. No ale už som si zvykol za obdobie posledných rokov, že je to skupina ľudí, ktorí majú problémy s mnohými normálnymi a hodnotovými témami. Prepáčte, že som to spomenul, ale nedá mi to, lebo dennodenne, dennodenne s týmto zápasím s určitými skupinami tejto skupiny ľudí. Ja si myslím, že, a nielen ja, ale jeden deň odpočinku je potrebný hlavne v dnešnej dobe plnej chaosu, plnej pracovnej vyťaženosti. Naozaj ľudia nemajú čas na seba, nemajú čas na svojich blízkych, čo je smutné, aj na svoje deti, a my tu, my tu budeme hodiny rozprávať o tom, že, alebo niektorí, niektorí kolegovia poslanci a kolegyne, aby nedele neboli umožnené, aby si ľudia mohli oddýchnuť. Práve v tejto dobe je to veľmi potrebné, lebo sa to odráža aj na zdraví, na zdraví ľudí. A ja si myslím, že je povinné chrániť najväčšie hodnoty, ako sú zdravie a životy ľudí. Podľa mňa naozaj, ako už som niekoľkokrát spomenul, ale aj iní kolegovia, kolegyne, že robí sa zbytočný rozruch ohľadom zatvorených obchodov v nedeľu. Každý normálny triezvo zmýšľajúci musí cítiť, že človek potrebuje naozaj aspoň ten jeden deň načerpať silu. Väčšina ľudí je za voľnú nedeľu, a to nielen pracujúci, ale aj kupujúci. V nedeľu sa chcú venovať rodinám, návštevám príbuzných, oddychu, športu, tráveniu chvíľ v prírode, na výletoch. Mnohí to tak aj vnímajú. Voľná nedeľa je v záujme rodiny, detí, štátu. Nie je to vôbec výplod katolíkov alebo veriacich alebo katolibancov alebo, ja neviem, ako často si, sa niektorí mylne domnievajú. Málo je takých, ktorí by nedeľu zamenili za iný voľný deň v týždni, lebo boli aj také úvahy od niektorých ľudí, že teda nahradiť to iným voľným dňom. Nie, proste patrí to k nedeli. Takto to bolo zaužívané desaťročia, ako som spomenul, aj za čias socializmu. Podľa mňa nie je na mieste tvrdenie, že zatvorením obchodov v nedeľu utrpí obchod a obchodníci. Ako som dneska spomenul vo faktickej, ja sám som prevádzkoval dvojo potravín, ktoré som mal otvorené maximálne v sobotu do jedenástej a už aj sobotňajšie poobedie a celá nedeľa bola voľným dňom. Na druhej strane podnikal som aj v gastre, kde to nebolo umožnené, takže mám s čím porovnať, že naozaj ako mnohí ľudia trpeli tým, že musia v nedeľu pracovať. Ale naozaj v tých spomínaných profesiách je to, je to nutnosť a naozaj obdivujem tých ľudí, ktorí pracujú v týchto profesiách a dokážu priniesť, priniesť takú obetu, že tú nedeľu idú od svojich rodín do práce, lebo niektoré, niektoré profesie si to vyžadujú a je to nevyhnutné. Nejaké argum... spomeniem pár argumentov, čo sa spomínajú za a) proti, či majú byť obchody v nedeľu otvorené alebo zatvorené. Argumenty pre otvorenie obchodov v nedeľu sú väčšinou zamerané do týchto oblastí: podpora ekonomického rozvoja, zvýšenie spotreby predaja, HDP, mnohé analýzy tohto druhú sú veľmi špekulatívne, lebo spotreba ľudí je daná ich kúpnou silou a nie tým, či sú v nedeľu otvorené obchody. To je také, také zbytočné nafukovanie a presadzovanie za každú cenu, aby v nedeľu obchody boli otvorené. Ľudia ak napríklad minú veľa v nedeľu, tak, samozrejme, že už nepôjdu do obchodu v pondelok alebo v utorok, lebo ten nákup nedeľný im vystačí väčšinou na pár dní. Ak vedia, a verím tomu, že k tomu dôjde, že v nedeľu budú obchody zatvorené, tak si nakúpia počas šiestich dní, ktoré majú v týždni k dispozícii. A ja si myslím, že väčšina pracujúcich pracuje päť dní v týždni, takže drvivá väčšina ľudí má priestor, aby si v sobotu, v deň voľna aby si mohli nakúpiť. Takže spotreba je daná kúpyschopnosťou ľudí a rozložená na čas, kedy sú obchody dostupné. Takže nedele toto, si myslím, že neovplyvnia, alebo ak, tak naozaj minimálne. Druhý taký argument je aj tvrdenie, že nedeľa zvyšuje podporu zamestnanosti. Toto je podľa mňa tiež nezmysel, lebo supermarkety prechádzajú na samoobslužné pokladnice, na automatizáciu, zvyšujú svoju produktivitu a teda na zamestnancov, ktorí sú často vyťažení práve počas tých šiestich dní a nieto ešte aj v nedeľu. Tak práve aj z tohto dôvodu ten jeden deň im právom patrí, tým ľuďom, ktorí nemusia ísť do práce ako v niektorých spomínaných profesiách. Otvorené obchody v nedeľu pomáhajú hlavne zahraničným obchodným reťazcom, ktoré majú možnosť pracovať aj v režime 24 hodín v týždni. Som rád, že počet týchto supermarketov, hypermarketov a takzvaných, niekedy mi to príde ako mäkký konzum, lebo ľudia si nedeľu zamieňajú namiesto iných radostí a iných osožných vecí, trávených či v prírode či v iných spomínaných príjemnejších veciach, tak trávia v nákupoch, ešte aj so svojimi deťmi, takže toto, toto verím, že s týmito nedeľami sa odbúra a ľudia aj tí, ktorí sú naučení nakupovať v nedeľu, časom pochopia, pochopia prínos týchto voľných nedelí. Aj tí, ktorí sú teraz na druhej strane ako väčšina, väčšina národa. Tretí taký argument je podpora vyšších zárobkov pre pracovníkov obchodov. Ak chceme dať Slovákom vyššie príjmy, aby viac zarábali, nemôže to byť vďaka príplatkom za nedele alebo za nočné smeny a víkendy. Samozrejme, ja súhlasím plne, aby za sobotu ľudia príplatky mali, nech sa aj navýši príplatok zo zatvorenej nedele, ale určite... (Prerušenie vystúpenia časomerom.) Dobre. Ďakujem.